REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/156-18

2. jul 2018. godine

B e o g r a d

**ZAPISNIK**

**ČETRDESETE SEDNICE ODBORA ZA EVROPSKE INTEGRACIJE**

**NARODNE SKUPŠTINE REPUBLIKE SRBIJE**

**ČETVRTAK, 21. JUN 2018. GODINE**

 Sednica je počela u 9 časova.

 Sednici su prisustvovali zamenik predsednika Odobra za evropske integracije Elvira Kovač i članovi Odbora Žarko Mićin, Dušica Stojković, Zvonimir Đokić, Dragan Šormaz i Hadži Milorad Stošić i zamenici članova Odbora Tanja Tomašević Damnjanović, Vera Jovanović, Olivera Pešić i Dubravka Filipovski. Sednici nisu prisustvovali članovi Odbora Dejan Radenković, Petar Jojić, Aleksandar Stevanović, Nataša Vučković, Gordana Čomić, Muamer Bačevac i Nenad Čanak.

 Sednici je prisustvovala predstavnica Ministarstva za rad, boračka i socijalna pitanja, Snežana Bogdanović.

Na predlog zamenika predsednika Odbora, usvojen je sledeći

**D n e v n i r e d**

1. Razmatranje Predloga zakona o pojednostavljenom radnom angažovanju na sezonskim poslovima u određenim delatnostima, koji je podnela Vlada, u načelu.

Pre početka sa prvom tačkom Dnevnog reda, članovi Odbora su jednoglasno usvojili zapisnike sa 32, 33, 34, 35. i 36. sednice Odbora za evropske integracije.

 **Tačka 1.**

 E. Kovač je otvorila prvu tačku Dnevnog reda razmatranje Predloga zakona o pojednostavljenom radnom angažovanju na sezonskim poslovima u određenim delatnostima, u načelu i reč dala predstavnici predlagača. S. Bogdanović je rekla da Predlog zakona uređuje jedan vid radnog angažovanja, pre svega u poljoprivredi na sezonskim poslovima. Navela je da je Predlog zakona usklađen sa Direktivom Saveta 91/533 o obavezi poslodavca da obavesti radnike o uslovima koji se primenjuju na ugovor o radu ili radni odnos i delimično usklađen sa Direktivom Saveta 89/391/EEZ od 12. juna 1989. godine o uvođenju mera za podsticanje poboljšanja u domenu bezbednosti i zaštite zdravlja radnika na radnom mestu. Informisala je da je Predlog zakona dostavljen Evropskoj komisiji radi konsultovanja ali da još uvek nisu dati komentari. D. Stojković, u vezi sa obrazloženjem Predloga zakona da postoji procena da će u periodu od pet godina, preko 30 000 sezonaca iz neformalnog rada preći na formalni način prijave radnika, što je gotovo 50% trenutno neformalno angaživanih sezonskih radnika, postavila je pitanje o benefitima koje će imati od toga i radnici i država. Zatražila je bolje objašnjenje o tome da se na određene oblasti ovaj Predlog zakona neće odnositi, kao što su lov, traperstvo i odgovarajuće uslužne delatnosti. E. Kovač je postavila pitanje o primedbama koje se odnose na primene u praksi usmenog ugovora. S. Bogdanović je odgovorila da je Predlog zakona imao u vidu specifičnosti prirode sezonskih poslova u poljoprivredi i zato je dozvoljeno da poslodavac usmeno obavesti radnika o uslovima rada a radnik može naknadno zatražiti pisanu potvrdu o tome. Upravo zbog specifičnosti sezonskih radova u poljoprivredi, u saradnji sa Ministarstvom poljoprivede i po ugledu na praksu Hrvatske i Mađarske, u Predlogu zakona su navedeni poslovi na koje se odredbe zakona neće odnositi. Članovi Odbora su jednoglasno usvojili Predlog zakona o pojednostavljenom radnom angažovanju na sezonskim poslovima u određenim delatnostima, u načelu.

 Sednica je završena u 9.15 časova.

SEKRETAR ODBORA ZAMENIK PREDSEDNIKA ODBORA

 Marija Vučićević Elvira Kovač

 (Kovács Elvira)